उस रात क्रेशस वेरीनिया को अपने राजप्रासाद में राजसी वेषभूषा से अलंकृत कर उसके सौन्दर्य का आनंद लेने के लिए उद्यत होता है, किन्तु वेरीनिया स्वयं को स्पार्टाकस की वफादार पत्नी कह कर उसे ठुकरा देती है। इस अपमान से आग बबूला क्रेशस उसी समय आधी रात को बाहर निकल कर स्पार्टाकस और एंटोनायनस को लड़ने के लिए उनके हाथों में तलवार थमाता है और द्वंद्व युद्ध में जीवित गुलाम को सूली पर लटकाने की सजा सुना देता है। एंटोनायनस नहीं चाहता था कि उसके नेता को, जिससे वह पुत्रवत प्रेम करता था, सूली पर कीलों से वेधकर मारा जाए। लेकिन स्पार्टाकस भी एंटोनयनस को यह पीड़ादायक मृत्यु नहीं देना चाहता, इसलिए वह स्वयं एंटोनायनस को द्वंद्व युद्ध में मार डालता है। स्पार्टाकस को राजमार्ग पर सूली पर लटका दिया जाता है। इधर वृद्ध सीनेटर ग्रेचस व्यापारी बेटियाटस को बड़ी धन राशि दे वेरीनिया और उसके शिशु को राजप्रासाद से निकलवा कर आजाद कराने में सफल हो जाता है। वेरीनिया राजमार्ग पर स्पार्टाकस को सूली से लटका हुआ देखती है। रोम के सैनिकों की नजरों से बचते हुए वह सूली के पास जा कर स्पार्टाकस को अपना शिशु दिखाती हुई कहती है, देखो, तुम्हारा पुत्र आजाद है। स्पार्टाकस की खुली आँखें अपने नन्हे-से शिशु को निहारती हैं।